SKRIFTLIG FORESPØRGSEL E-3887/02

af Theodorus Bouwman (Verts/ALE), Bartho Pronk (PPE-DE)og Stephen Hughes (PSE) til Kommissionen

(13. januar 2003)

Om: Beskyttelse mod asbest

1. På baggrund af at det ændrede direktiv 83/477/EØF, når det er vedtaget af Rådet, vil medføre grundlæggende forbedringer i beskyttelsen af arbejdstagere mod asbestrelaterede risici, men at det ikke yder generel miljøbeskyttelse eller hindrer udsættelse for asbest ud over den egentlige arbejdsplads, er Kommissionen da rede til at overveje, hvilke initiativer, der kunne tages på europæisk plan med henblik på at minimisere udsættelse for asbest, som berører personer, der bor og arbejder omkring steder og bygninger indeholdende asbest, samt at beskytte miljøet generelt?

2. Er Kommissionen rede til at tage passende skridt til at vurdere, om nationale registre over steder og bygninger indeholdende asbest kunne udgøre et nyttigt redskab til at evaluere a) omfanget af problemet med potentiel asbestforurening og b) hvilke forsigtighedsforanstaltninger, der skal træffes i tilfælde af ulykker?

3. Er Kommissionen bekendt med, at der er meget der yder på, at asbestforurenet affald stammende fra Nederlandene er blevet ulovligt dumpet i Belgien? I bekræftende fald, hvilke foranstaltninger agter Kommissionen da træffe med henblik på at sætte en stopper for denne praksis?

Svar afgivet på Kommissionens vegne af Margot Wallström

(12. marts 2003)

1. Forslaget til Europa-Parlamentets og Rådets direktiv(1) om ændring af Rådets direktiv 83/477/EØF af 19. september 1983 om beskyttelse af arbejdstagere mod farerne ved under arbejdet at være udsat for asbest(2) rummer en række bestemmelser, der skal forhindre spredning af asbeststøv på arbejdspladsen. Det er klart, at disse foranstaltninger på samme tid er med til at forhindre spredning af asbest i miljøet og dermed til at øge beskyttelsen af dem, der bor og arbejder i de umiddelbare omgivelser.

Kommissionen skønner, at teksten til det ovennævnte forslag er afbalanceret og effektivt beskytter arbejdstagerne ved kilden med følgende bestemmelse: Inden nedrivnings- eller vedligeholdelsesarbejder påbegyndes, tager arbejdsgiverne, eventuelt ved at indhente oplysninger hos ejerne, de nødvendige skridt til at fastslå, hvilke materialer der kan formodes at indeholde asbest. Hvis der er den mindste tvivl om, at der forekommer asbest i et materiale eller en bygning, anvendes de relevante bestemmelser i dette direktiv.

2. Kommissionen er ikke rede til at foretage sig noget i spørgsmålet om registre, hverken med det formål at fastslå problemets omfang eller i forbindelse med forebyggende foranstaltninger. I tilfælde af en ulykke i forbindelse med lokaliteter og bygninger, der er forurenet med asbest, f.eks. brand, kan forebyggende foranstaltninger imidlertid komme til at bestå i (bedre) brandbeskyttelse af sådanne lokaliteter og bygninger. I dette specielle tilfælde kan et register over lokaliteter og bygninger, som er forurenet med asbest, være til nytte.

3. Fra fællesskabsretten om affaldshåndtering er det vigtigt at understrege følgende:

a) I Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab(3) er der fastsat obligatoriske kontrolprocedurer, som skal anvendes ved kontrol af overførsel af affald mellem medlemsstaterne. For bortskaffelse af affald, som indebærer sundhedsmæssige risici for mennesker og miljøet, er der en meget streng kontrolprocedure, som bl.a. omfatter forudgående underretning om den planlagte overførsel samt forudgående skriftlig tilladelse fra de pågældende myndigheder, før overførslen kan finde sted.

b) I Rådets direktiv 75/442/EØF af 15. juli 1975(4) om affald, som ændret, er der fastsat en række fundamentale forpligtelser for medlemsstaterne i forbindelse med forvaltningen af affald, herunder asbestaffald. Det kræves i artikel 4, at medlemsstaterne træffer de nødvendige forholdsregler med henblik på at sikre, at affaldet nyttiggøres eller bortskaffes, uden at menneskets sundhed bringes i fare, og uden at der anvendes fremgangsmåder eller metoder, som vil kunne skade miljøet. Dette skal især finde sted uden nogen risiko for vand, luft, jord, planter og dyr, uden at forårsage støj- eller lugtgener og uden negativ indvirkning på landskabet eller områder af særlig interesse.

Tillige kræver denne bestemmelse, at medlemsstaterne træffer de fornødne foranstaltninger til at forbyde henkastning, dumpning og ukontrolleret bortskaffelse af affald.

Kommissionen kender intet til og har ikke modtaget nogen oplysninger, der kunne lade formode, at der er foregået ulovlig overførsel af asbestholdigt affald fra Nederlandene til Belgien, eller at der til behandling af affald, som lovligt er overført fra Nederlandene til Belgien, er benyttet metoder, der er i modstrid med fællesskabsbestemmelserne.

(1) EFT C 304 E af 30.10.2001.

(2) EFT L 263 af 24.9.1983.

(3) EFT L 30 af 6.2.1993.

(4) EFT L 194 af 25.7.1975.